গোলাপগঞ্জে ছিনতাইকারি চক্র ছুরিকাঘাত করে মারজান আহমদ (২২) নামে কুরিয়ার সার্ভিসের কর্মীকে আহত করে নগদ টাকাসহ মূল্যবান ডকুমেন্ট নিয়ে পালিয়ে গেছে। এ ব্যাপারে গোলাপগঞ্জ মডেল থানায় সাধারণ ডায়েরি করা হয়েছে। ঘটনাটি ঘটেছে বৃহস্পতিবার রাত ৯টার দিকে সিলেট-জকিগঞ্জ সড়কের উপজেলার ফুলবাড়ি ইউপির কায়স্থগ্রাম নয়া মসজিদের সামনে। আহত মারজান আহমদের বাড়ি উপজেলার কিছমত মাইজভাগ গ্রামে। সে মন্তু মিয়ার ছেলে বলে জানা যায়। অনুসন্ধানে জানা যায়, বৃহস্পতিবার রাত অনুমান ৯টার দিকে উপজেলার ফুলবাড়ি ইউপির মন্তু মিয়ার ছেলে ও সুন্দরবন কুরিয়ার সার্ভিসের কর্মী মারজান আহমদ নগদ টাকাসহ বিভিন্ন প্রতিষ্ঠান ও বিভিন্ন ব্যাংকের ডকুমেন্ট নিয়ে সুন্দরবন কুরিয়ার সার্ভিসে ফিরছেন। রাতে উপজেলার সিলেট-জকিগঞ্জ সড়কের ফুলবাড়ি ইউপির কায়স্থগ্রাম নয়া মসজিদের সামনে আসামাত্র মোটরসাইকেল বহরে ছিনতাইকারি চক্র মারজানকে আক্রমন চালিয়ে ছুরিকাঘাত করে গুরুত্বর আহত করে রাস্তার পাশে ফেলে দিয়ে নগদ টাকা, বিভিন্ন প্রতিষ্ঠান ও বিভিন্ন ব্যাংকের ডকুমেন্ট ছিনতাই করে নিয়ে পালিয়ে যায়। স্থানীয় মুসল্লিরা মারজানকে গুরুত্বর আহত অবস্থায় রাস্তার পাশে দেখতে পেয়ে ঘটনাস্থল থেকে উদ্ধার করে গোলাপগঞ্জ উপজেলা স্বাস্থ্য কমপ্লেক্সে প্রেরণ করেছেন। এ ব্যাপারে আহত মারজান আহমদ গোলাপগঞ্জ মডেল থানায় একটি সাধারণ ডায়েরি করেছেন। এ বিষয়ে গোলাপগঞ্জ মডেল থানার অফিসার ইনচার্জ একেএম ফজলুল হক শিবলীর সাথে যোগাযোগ করলে তিনি এ ঘটনার সত্যতা স্বীকার করে জানান, এ বিষয়ে থানায় সাধারণ ডায়েরী করা হয়েছে।